ועדת החוץ והביטחון (זמנית), כנסת 22, פרוטוקול מספר 1, 2019-10-03 19:15

מכלוף מיקי זוהר: שלום לכולם, אני רוצה לפתוח את ישיבת הוועדה, ישיבת הוועדה לא חסויה לפי סעיף 120(ב)(2) לתקנון הכנסת.

מכלוף מיקי זוהר: בהתאם להוראות סעיף 106(א)(1) לתקנון הכנסת, הוועדה תבחר יושב ראש מבין חבריה, לפי המלצת ועדת הכנסת, הוועדה המסדרת, לעניין הוועדות הזמניות.

מכלוף מיקי זוהר: מחליפה הוועדה המסדרת את ועדת הכנסת והחליטה להמליץ לוועדת החוץ והביטחון הזמנית לבחור בחבר הכנסת גבי אשכנזי, לכהן כיושב ראש הוועדה.

מכלוף מיקי זוהר: צריכים לערוך על זה הצבעה.

מכלוף מיקי זוהר: אני לא מצביע, נכון?

מכלוף מיקי זוהר: אה, אני בעצם חבר בוועדת החוץ והביטחון, אז אני מצביע.

גדעון סער: מיקי, אפשר לומר מילה?

מכלוף מיקי זוהר: כן, בשמחה.

גדעון סער: אני רוצה להודות בשם כל חברי הוועדה, ליושב ראש הוועדה, לאבי דיכטר, על התקופה - - -

אבי דיכטר: רגע, רגע.

שמואל לטקו: רגע, יהיו ברכות.

גדעון סער: נגיע לזה?

גדעון סער: אז אני מבקש לרשום אותי.

מכלוף מיקי זוהר: יושב ראש הוועדה שייכנס, הוא יאפשר את זכות הדיבור.

מכלוף מיקי זוהר: אנחנו עוברים להצבעה, מי בעד, מי נגד.

מכלוף מיקי זוהר: בעד – רוב

מכלוף מיקי זוהר: נמנעים – אין

מכלוף מיקי זוהר: ההחלטה התקבלה, ברכות ושיהיה בהצלחה.

מכלוף מיקי זוהר: אתה יכול לתפוס את הכיסא.

מכלוף מיקי זוהר: ודרך אגב, זה לא קל לשחרר פה כיסא.

מכלוף מיקי זוהר: בבקשה.

גבי אשכנזי: יש לי זכות גדולה לפתוח את הישיבה.

גבי אשכנזי: נדמה לי שחסר לנו חבר כנסת אחד, אני חושב שזה יואב קיש, בסקירה מהירה – למי שיכול לבדוק מהצוות המקצועי – אולי הוא שכח.

גבי אשכנזי: ראשית, אני רוצה להודות לחברי הכנסת, לחברות הכנסת, במיוחד לחברי הוועדה, מכובדיי, על האמון שניתן בי.

יואב בן צור: גבי, גם יאיר לפיד לא נמצא פה.

גבי אשכנזי: נכון.

גבי אשכנזי: אני מודה על האמון שניתן בי והאישור של יושב ראש הוועדה הזמנית.

גבי אשכנזי: קודם כל אני רוצה לפתוח בתודה לכל חברי הוועדה היוצאים – יש גם כמה כאלה – למנהל הוועדה, לטקו, לצוות המקצועי, ובמיוחד ליושב ראש הוועדה, אבי דיכטר, שהיה לי גם הכבוד לשבת תחתיו בוועדה, אומנם בתקופה הזמנית, אבל ככה בסקירה מהירה, הוא חבר הוועדה אני חושב כבר מ-2009, והוא היושב ראש שלה למעלה משלוש וחצי שנים.

גבי אשכנזי: אין ספק שזאת תקופה מכרעת.

גבי אשכנזי: תודה, אבי, על התקופה, בטח עוד נחליף תובנות, ניסיון, ואשמח לקבל גם הדרכה.

גבי אשכנזי: אבל בשם כל החברים אני מודה לך על כל העשייה.

גבי אשכנזי: אם אפשר להוסיף את ההתרשמות שלי מחמישה חודשים, ארבעה חודשים, שהיינו ביחד, אבי לא נתן לנו לשכוח שלא במקרה קבעו את רציפות הוועדה הזאת חרף צוק העיתים וממשלות המעבר.

גבי אשכנזי: הביטחון בכל מה שקשור לרשות המפקחת היה בידיים מקצועיות, דיונים עניינים ומקצועיים ללא משוא פנים בכל נושא שחשבנו שצריך לעסוק בו.

גבי אשכנזי: אז אני מודה לך בשמי ובשם החברים, ומיד גם הם יודו לך.

אבי דיכטר: תודה רבה.

גבי אשכנזי: אני מכיר את הוועדה אולי יותר מהצד של מי שמופיע בפניה, קצת בצד שלה.

גבי אשכנזי: עוד בצעירותנו הופענו הרבה בוועדה, אני מבין את החשיבות שלה ואת המרכזיות שלה גם בעיני מערכת הביטחון, גם כצד שהופיע כאן, בטח על רקע התקופה, אני חושב שכולנו מבינים את האחריות שמוטלת עלינו, הדברים ידועים, נעשים גם בוועדה וגם בחדרים סגורים.

גבי אשכנזי: אנחנו מבינים את האחריות, אני מבין את האחריות, גם את רגישות התקופה וגם את גודל האתגרים הביטחוניים.

גבי אשכנזי: יחד עם זאת, כשאני מסתכל פה על החברים, על הניסיון שהם מביאים, אני ממש מרגיש שיש כאן צוות בעל ידע, בעל ניסיון ובעיקר בעל אחריות.

גבי אשכנזי: ביחד אני בטוח שנוכל למלא את המנדט העיקרי של הוועדה, לפקח על הנושאים ולכוון את הנושאים שעליהם אנחנו מופקדים.

גבי אשכנזי: אני גם רוצה להודות לכל העוסקים במלאכה, לאחל לכולנו בהצלחה, להודות ליוצאים.

גבי אשכנזי: רק הערה לפרוצדורה, אנחנו לא נוכל היום – וגם אין טעם היום – לעסוק בוועדות המשנה.

גבי אשכנזי: אני אחליף דעות עם כולכם, עם רובכם, לפני כן, אבל בכוונתי עד סוף שבוע הבא לסכם את נושא ועדות המשנה, כמה תהיינה.

גבי אשכנזי: אני לא בטוח שצריך להרבות בהן מדי אבל ההכרחיות ביותר, האיוש שלהן - אנא ראו בי כתובת לכל דבר ועניין שאתם רוצים בתחום הזה.

גבי אשכנזי: לא נסכם את זה הערב אבל ככל הנראה, תהיו מוכנים, בהתראה מתאימה, בתיאום אתכם, עד סוף שבוע הבא נתכנס פעם נוספת – אני זוכר שיש את יום כיפור ביום שלישי – על מנת לסכם את זה ולהבטיח את התקינות ואת הרציפות של פעילות הוועדה שאנחנו כולנו, החל מהיום, מחויבים.

גבי אשכנזי: אני סיימתי כאן.

גבי אשכנזי: לפני שנסכם, רשות הדיבור לחברים שרוצים להעיר הערות.

גבי אשכנזי: ראשון הדוברים, חבר הכנסת בני גנץ.

גבי אשכנזי: לאחר מכן - גדעון סער, אלעזר שטרן.

בני גנץ: תראו, בסוף הוועדה אמונה גם על הפיקוח וגם לעסוק בעניינים – יש שתי ועדות שמתנהלות, ועדת הכספים וועדת החוץ והביטחון ושתיהן עוסקות בדמים.

בני גנץ: האחת בדמים - - - והשנייה יכולה לפגוש את עצמה מתמודדת עם שאלות שעוסקות בדמים באמת.

בני גנץ: מהטעם הזה, הניסיון וההבנה הם דברים מאוד חשובים.

בני גנץ: אני חושב שהם מתקיימים בכל יושבי החדר, אבל לא כל שכן בקצה השולחן.

בני גנץ: אני רוצה להגיד לך תודה, חבר הכנסת דיכטר, על השירות ארוך השנים.

בני גנץ: זה לא סיכום קריירה אבל יש הרבה, גם בוועדת החוץ והביטחון כמובן, גם בכנסת הקודמת, מה שאנחנו הספקנו לראות.

בני גנץ: אנחנו מכירים, לא יום ולא יומיים, ורוצה להביע הרבה מאוד הערכה לשכל הישר וההיגיון הבריא ולדרך הארץ שבה הדברים נוהלו.

בני גנץ: גבי, לאחל לך הצלחה, הצלחתך במובן הזה היא הצלחתנו.

בני גנץ: שמענו כולנו את דברי ראש הממשלה במסגרת הרמת הכוסית בטרקלין שאגל, עם הצילום של ראשי הסיעות, והייתה ארומה ביטחונית באוויר בצורה מאוד משמעותית.

בני גנץ: אין ספק שהוועדה תצטרך למצוא לעצמה את הזמן כדי לעסוק בעיקר בדברים החשובים.

בני גנץ: כך שאני בטוח שגם מבחינת הפרוצדורה וגם מבחינת המהות יש לך את כל הקרדיט לעשות את זה, את כל הגיבוי שלנו, ואני שמח שכל חברי הוועדה הצטרפו להצבעה הזאת.

בני גנץ: אז אנחנו לשירותך במובן הזה, שיהיה בהצלחה.

גבי אשכנזי: תודה רבה.

גבי אשכנזי: חבר הכנסת שטרן, בבקשה.

אלעזר שטרן: למדנו כאן מילה של ברכה וביטחון לגבי, שיוביל את הוועדה הזאת הכי נכון, אבל נסיים בברכות.

אלעזר שטרן: כמי שיושב כמה שנים בוועדה הזאת, אני חושב שלא זיהו בהתנהלות של אבי דיכטר, כיושב ראש הוועדה, שום דבר למעט ביטחון.

אלעזר שטרן: זאת אומרת, לא פוליטיקה, לא מפלגתיות, אלא באמת אחריות, צלילה לעומקים, נתינת הזמן למצות דיונים עד תומם ואני מודה שלפעמים גם אנחנו הופתענו מהרצינות, בעיניי זה היה טוב מאוד.

אלעזר שטרן: זאת ועדת החוץ והביטחון, אני חושב שיצקת ביטחון בתפקידה של הוועדה הזאת.

אלעזר שטרן: אני בטוח שגבי ימשיך את הדרך הזאת.

אלעזר שטרן: תודה.

גבי אשכנזי: תודה רבה.

גבי אשכנזי: חבר הכנסת גדעון סער, בבקשה.

גדעון סער: אני רוצה קודם כל לברך את חבר הכנסת גבי אשכנזי, לרגל כניסתו לתפקיד ולברך אותו בהצלחה.

גדעון סער: יש בזה משהו יפה, שמי שעמדו בראש מערכת ביטחונית אחת, ראש שב"כ מעביר את רשות הוועדה שמפקחת על מערכות הביטחון לידי מי שעמד בראש המטה הכללי של צה"ל.

גדעון סער: אני רוצה לשבח את אבי דיכטר, על עבודה מקצועית מדהימה ברמה הגבוהה ביותר, באינטנסיביות הגבוהה ביותר.

גדעון סער: בחריצות, אולי הכנסת לא פעלה אבל הוועדה הזאת הייתה מאוד פעילה, ברמה העניינית ביותר.

גדעון סער: אני מודה שהצבת סטנדרט מאוד גבוה ברשות ועדה פרלמנטרית.

גדעון סער: הפיקוח הפרלמנטרי יהיה לא פחות חשוב בתקופה הקרובה, עם כל אתגרי הביטחון שנמצאים בפנינו.

גדעון סער: אני מאחל בהצלחה גם לכל חברי הוועדה.

גבי אשכנזי: אני מודה לך, חבר הכנסת גדעון סער.

גבי אשכנזי: בבקשה, חבר הכנסת יואב בן צור.

יואב בן צור: אני רוצה לברך את המשמר הנכנס, חבר הכנסת גבי אשכנזי, אני בטוח שתעשה מלאכתך נאמנה.

יואב בן צור: אני רוצה לדבר על המשמר היוצא, חבר הכנסת אבי דיכטר, שמעבר למקצועיות שלו שעליה אין עוררין, הוא ניהל את הוועדה באנושיות.

יואב בן צור: הוא נתן לחברים להתבטא בצורה מכובדת, הוא ניהל את הוועדה מצד אחד באופן רציני ומעשי, ומצד שני, הוא נתן כלי ביטוי לכל מי שרצה להתבטא בכל נושא, תוך מכובדות גדולה.

יואב בן צור: אני חושב שהוועדה הזאת, בניגוד לוועדות אחרות, ששם היו התלהמויות או דברים אחרים, הוועדה הזאת הייתה ועדה רצינית, ועדה שקיימה דיונים מאוד מורכבים, הן בוועדה המרכזית והן בוועדות המשנה אבל תמיד ראינו את אבי עם הטאצ' שלו, עם היכולת שלו לומר את הדברים הנכונים במקומות הנכונים, גם לאור ניסיונו הרב וגם לאור חוכמתו.

יואב בן צור: אין לי ספק, אבי, שעוד נכונו לך תפקידים רבים וחשובים בהמשך הדרך.

יואב בן צור: אתה איש רציני, אתה איש טוב, עלה והצלח.

יואב בן צור: וגבי, אין לי ספק שאתה תמשיך את המסורת של המכובדות כי גם אתה ידוע בשקט האישי שלך וביכולת שלך לנהל דברים בצורה מכובדת.

יואב בן צור: תודה.

גבי אשכנזי: תודה לך, חבר הכנסת יואב בן צור.

גבי אשכנזי: חבר הכנסת ישראל אייכלר, בבקשה.

גבי אשכנזי: לאחר מכן – חברת הכנסת שרן השכל.

ישראל אייכלר: ותודה רבה לך, אדוני היושב ראש, שנתת לי רשות דיבור.

ישראל אייכלר: אני יושב פה ארבע וחצי שנים בוועדה הזאת אז אני רוצה לברך אותך שתצליח.

גבי אשכנזי: תודה.

ישראל אייכלר: הכרתי אותך רק פעם אחת בשדה התעופה, אם אתה זוכר - - -

גבי אשכנזי: אכן.

ישראל אייכלר: אני מקווה בעזרת השם שתצליח.

ישראל אייכלר: כפי שדיבר חבר הכנסת גנץ, שאנחנו כנראה עומדים בפני תקופה לא פשוטה אז החשיבות של הוועדה היא ברצינותה ובזה שהיא באמת עוסקת, כמו שדיבר חבר הכנסת בן צור, מאוד ענייני ואין פה קואליציה ואופוזיציה.

ישראל אייכלר: אבל בעיקר אני רוצה להפנות את דבריי לאבי דיכטר.

ישראל אייכלר: עלה בדעתי עכשיו פסוק במשלי, שנאמר: "ולענווים ייתן חן וכבוד חכמים ינחלו" באותו פסוק.

ישראל אייכלר: כשאבי ישב פה – והוא היה ראש השב"כ – אתה לא הרגשת שום דבר, אני לא הרגשתי שום דבר, איזה קמצוץ של התנשאות על חברים שיש להם פחות ידע, יותר ידע, הוא שמע לכל אחד ושאל לדעת כל אחד.

ישראל אייכלר: לפעמים חשבתי, בכל זאת, אבי דיכטר, הוא בדרגה גבוהה מאוד, ובכל ועדה, גם בוועדות המשנה שזכיתי להיות בהן, ראינו את הפשטות ואת הענווה.

ישראל אייכלר: פשוט לענווים ייתן חן.

ישראל אייכלר: זה היה החן של אבי דיכטר ואני בטוח שעוד נכונו לו עתידות.

ישראל אייכלר: אנחנו יודעים שהפוליטיקה היא גלגל שמסתובב כל הזמן.

ישראל אייכלר: יש פה חברים, שר הביטחון לשעבר, בוגי יעלון, יש לו גם את התכונה הזאת שהכרתי, של ענווים ייתן חן וכבוד חכמים ינחלו.

ישראל אייכלר: אז אני מאחל לאבי הצלחה גדולה ושנה טובה.

ישראל אייכלר: ולך, גבי, אני מאחל גם שנה טובה, כתיבה וחתימה טובה, ושתצליח, בעזרת השם, לנהל את הוועדה על מי מנוחות, במישרין, ושתהיה ועדה מאוד מאוד משעממת בעזרת השם.

גבי אשכנזי: אמן ואמן.

גבי אשכנזי: תודה רבה לך, חבר הכנסת ישראל אייכלר.

גבי אשכנזי: חברת הכנסת שרן מרים השכל.

גבי אשכנזי: ואחריה – חבר הכנסת נפתלי בנט.

גבי אשכנזי: ואחריו – אורנה.

שרן השכל: אני אתחיל קודם בברכות לאבי.

שרן השכל: אחרי כמה שנים פה בוועדת החוץ והביטחון אני יכולה לומר, שראיתי אותך מנהל את הוועדה הזאת לא רק בצורה ממלכתית אלא ידעת למצוא את האיזון בין המתחים הפוליטיים שהיו בתוך הוועדה לבין הצורך הביטחוני של מדינת ישראל, וגם המתחים שבין שירות בתוך הרשויות האלה לבין העבודה שלנו כגוף מפקח ושעושה ביקורת על הגופים האלה.

שרן השכל: ידעת לעשות את זה בצורה נעימה, עניינית, נוקבת.

שרן השכל: ניהלת את הוועדה בצורה שאני אישית למדתי מזה הרבה.

שרן השכל: אני גם יכולה לומר לך, שלמדתי לא מעט מהמשלחות הדיפלומטיות שלנו, על ההתנהלות שלך בזירה הדיפלומטית.

שרן השכל: ככה טפיחה על השכם, יישר כוח ותודה לך על כל העבודה שלך בשנים האחרונות.

שרן השכל: גבי, יושב ראש הוועדה החדש, שיהיה לך המון המון בהצלחה, תפקיד לא פשוט, כמו שהסברתי קצת לפני כן.

שרן השכל: אני מאחלת לך המון בהצלחה, בטוחה שיש לך המון ידע ויכולת.

שרן השכל: לא יהיה פשוט כמובן לאזן בין כל הדברים אבל אני בטוחה שבחרנו את האדם הנכון לתפקיד.

גבי אשכנזי: תודה רבה לך, חברת הכנסת שרן השכל.

גבי אשכנזי: חבר הכנסת נפתלי בנט.

גבי אשכנזי: ואחריו – חברת הכנסת אורנה ברביבאי.

נפתלי בנט: אבי, תודה רבה על מה שעשית פה, מרגיש שאתה מבקר בלוויה שלך לפעמים, ככה זה נשמע.

נפתלי בנט: אז לא, יש לך עוד דרך ארוכה וחשוב שבכל מקום שתהיה תתברג במקום משפיע.

נפתלי בנט: גבי, המון הצלחה.

נפתלי בנט: פה אין ימין ואין שמאל.

נפתלי בנט: בתקופה הספציפית הזאת אני חושב שגם אין איזשהו הגנת ינוקא.

נפתלי בנט: צריך מהיום הראשון, דווקא בגלל חוסר היציבות הפוליטית, האויבים שלנו בוודאי רואים את הבלגאן, זה בלגאן לא טוב.

נפתלי בנט: אז אנחנו כולנו פה לשירות העניין.

נפתלי בנט: אני קצת מורתע כי בפעם האחרונה שנפגשנו סביב השולחן, היית מפקד יק"ל ואני הייתי מפקד צוות שמאוד מאוד פחדתי, אז זה צריך להתפוגג.

נפתלי בנט: נאחל לך המון הצלחה ואנחנו כולנו נעזור.

נפתלי בנט: הצלחתך הצלחתנו.

גבי אשכנזי: תודה לך, חבר הכנסת נפתלי בנט.

גבי אשכנזי: חברת הכנסת אורנה ברביבאי, בבקשה.

אורנה ברביבאי: כמובן מעבר לתודות לאבי ולאיחולי הצלחה לך, גבי, אני רוצה להגיד תודה רבה לצוות שלאורך שנים עושה עבודה - אני זוכרת את זה מהצד השני - ללטקו ולכל הצוות המקצועי שמלווה את ועדת החוץ והביטחון, אני אומרת את זה בשם כולנו.

אורנה ברביבאי: אתם שומרים על הרציפות לאורך זמן, אתם מוודאים שאנחנו נדע על מה אנחנו בכלל יושבים כאן בחדר הזה.

אורנה ברביבאי: אז תודה, הערכה, במיוחד לקראת עוד מה שצפוי לנו.

גבי אשכנזי: תודה רבה.

גבי אשכנזי: עוד מישהו לפני חבר הכנסת אבי דיכטר?

גבי אשכנזי: בבקשה.

אבי דיכטר: קודם כל, תודה רבה.

אבי דיכטר: אני מודה שזה די מביך אבל צריך להתרגל לזה.

אבי דיכטר: אם אני יכול לתת עצה - הרי אנחנו נשב, גבי ואני, לתת את כל מה שאני יכול לסייע לך בכניסה - מילה אחת אני ממליץ לך, עזוב את המילה זמנית.

אבי דיכטר: המילה זמנית זה סטאטוס של הכנסת, תקנון הכנסת.

אבי דיכטר: אני אומר לך, כשמתחילה הוועדה לעבוד אתה יכול למצוא את עצמך מהר מאוד עוסק בקרביים הכי בעייתיים שאפשר להעלות על הדעת ואנחנו לא יודעים בדיוק מה צופה יום או שבוע, אנחנו מכירים את האיומים, אתה מכיר את זה היטב, היית יושב ראש הוועדה למוכנות אז הכרת את זה והיית בפגישות של כולנו.

אבי דיכטר: אני אמרתי לכלל האנשים, לשמחתי כולם היו או בוועדה או בקבינט אז הם מכירים את הדברים היטב, שלא לדבר על ההיסטוריה הביטחונית שנמצאת סביב השולחן הזה, היסטוריה מאוד מרשימה.

אבי דיכטר: צריך לזכור, שאנחנו בפוזיציה אחרת בוועדה.

אבי דיכטר: מי שהיה כבר בוועדה ראה את זה בדיוק, זה שונה להופיע בפני הוועדה מאשר לשבת ולפקח על מי שמופיע בפני הוועדה.

אבי דיכטר: מעבר לזה צריך לזכור, יש פה, בוועדה הזמנית, הדבר היחיד שכמעט לא בא לידי ביטוי זה חקיקה, שזה מנת חלקה של הוועדה בכנסת רגילה.

אבי דיכטר: אז לפעמים יש תקנות, שזה בגלל לוח הזמנים ובהחלט הוועדה הזאת עשויה לפגוש את זה.

גבי אשכנזי: או צורך השעה.

אבי דיכטר: כן, יש הערכות, הערכנו אומנם עד ינואר, אני מקווה שלא נצטרך לעשות פעם נוספת, אבל בוועדה יש צוות של הרבה מאוד שנים.

אבי דיכטר: לטקו ומירי, אני חושב אפילו שמירי יותר מלטקו בוועדה, הצד המשפטי והצד של ניהול הוועדה, הצד המודיעיני, זאת באמת היסטוריה מהלכת ואני שמח שחברי הוועדה שיושבים כאן, רובם מגיעים לקרוא חומר, להתעניין, להתעדכן, כדי לא להגיע לדיונים חסרי הבנה.

אבי דיכטר: וצריך להיזהר, לפעמים פער של שנים הוא עולם אחר של מושגים.

אבי דיכטר: לכן אני שמח שהאנשים שנמצאים בוועדה – אני מסתכל – זה פורום יוצא מן הכלל, כולל מי שלא נמצא פה כרגע, לפיד הוא ותיק בוועדה, ויאיר גולן בא מהתחום האחד, וקיש בא גם כן מהוועדה, זה יתרון עצום.

אבי דיכטר: האתגרים, כולנו מבינים את זה, ראש הממשלה אמר את זה בצורה מפורשת, ראש הממשלה ושר הביטחון היום, כולנו מבינים היטב לאן זה יכול להתפתח, לאן זה עלול להתפתח, אבל גם ההזדמנויות שלנו.

אבי דיכטר: אני מאחל לך, גבי, המון הצלחה.

אבי דיכטר: אני מקווה שלא תהסס לשאול כל דבר שאתה חושב שאני יכול לעזור.

אבי דיכטר: מעבר לזה, לצוות הוועדה, גם לטקו, גם מירי, והאנשים של לטקו והאנשים של מירי, כמו שאורנה אמרה, הם אנשים מאוד מאוד מיומנים, מאוד מנוסים, יודעים, ואם לא זוכרים אז יודעים לאן להפנות אותך כדי לראות את החומרים.

אבי דיכטר: זה מכפיל כוח.

אבי דיכטר: בהצלחה, ולמרות שזאת שעת ערב מאוחרת, אני חושב שוועדות המשנה, צריך לחשוב טוב טוב על ועדות המשנה כדי להפוך אותן לוועדות שהמופיעים בפניהן, מראש הממשלה, שר הביטחון, רמטכ"ל, ראש שב"כ, ראש מוסד ואחרים, לא יהססו להופיע בוועדות האלה, כי כמו שאתה אמרת, לא מקימים את כל ועדות המשנה וכשמופיעים בוועדה, הפתיחות היא, לפעמים קצת נזהרים כשהוועדה גדולה מדי, אז צריך לעשות יישור קו וזה לוקח זמן ובוועדה כזו אין זמן, אתה רוצה לשבת למצות את שלוש שעות הדיון במאת האחוזים.

אבי דיכטר: אז אשמח כמובן לעזור בנושא הזה.

אבי דיכטר: זה לא רק עניין פוליטי, אני חושב שזה גם מעבר לזה.

אבי דיכטר: תודה רבה לכולם, תודה רבה על המילים החמות והמון בהצלחה, גבי.

גבי אשכנזי: תודה רבה.

גבי אשכנזי: אני רק מזכיר לך שאתה נשאר חבר בוועדה.

אבי דיכטר: כן, כן, אנחנו רגילים, זה חלק – אני אומר את זה לחבריי שבאו ממערכות ביטחוניות, אנחנו לא רגילים כי במערכות ביטחוניות אתה תמיד מתקדם, השיפוע הוא תמיד למעלה, הזווית לא קבועה אבל השיפוע הוא תמיד למעלה.

אבי דיכטר: לא היה רמטכ"ל שחזר להיות אלוף.

אבי דיכטר: בפוליטיקה, הנה, היה פה עמיר פרץ, הוא היה שר ביטחון, חזר להיות חבר בוועדה.

אבי דיכטר: בוגי, עשה את אותו דבר.

אבי דיכטר: אגב, גם ראשי ממשלה היו ראש ממשלה וחזרו להיות שר ביטחון.

גדעון סער: זה רק מראה שהכול פתוח.

אבי דיכטר: כן, כן.

אבי דיכטר: אני לא רוצה לומר לכם, תשכחו - - -

משה יעלון: אנחנו דווקא אוהבים את השיפוע הזה.

אבי דיכטר: כן, כן, אבל צריך להתרגל שזה כמו רכבת הרים, לפעמים במהירויות יותר גבוהות.

אבי דיכטר: בכל מקרה, שיהיה בהצלחה.

גבי אשכנזי: תודה רבה.

גבי אשכנזי: תודה רבה לכל הח"כים.

גבי אשכנזי: נאמרו פה המון מילים חשובות על מחויבות ואחריות וכו', אני אומר לכם, זה יבוא למבחן יותר מהר ממה שאתם חושבים ואני בטוח שאני אזכה לשיתוף הפעולה, בלי זה לא נוכל לעשות את זה ביחד.

גבי אשכנזי: תודה לאבי, תודה על הברכות, שתהיה לנו חתימה טובה ושנה טובה.

גבי אשכנזי: אני נועל את הישיבה.

גבי אשכנזי: תודה רבה, הישיבה נעולה.